Både skoler og børnehaver i Hjørring Kommune går fri, når der skal spares 1 millioner i 2013, 22 millioner i henholdsvis 2014 og 2015 og 33 millioner kroner i 2016. Det skriver nordjyske.dk. Politikerne i børne- og undervisningsudvalget besluttede på det første af tre møder, at der ikke skal pilles ved skoler og børnehaver de næste to år. - Det næste byråd, som afløser os i 2013 må tage stilling til hvordan skolestrukturen skal se ud fra 2015. Det er mest fair. Meget kan have ændret sig inden da, siger formanden for børne- og undervisningsudvalget Viggo Bilde (UP) til nordjyske.dk. - Al den usikkerhed er ikke til at leve med for skolerne. Det ville have været en katastrofe, hvis vi allerede nu skulle lukke skoler, siger medlem af børne- og undervisningsudvalget Svenning Christensen (V). De nuværende medlemmer af børne- og undervisningsudvalget anerkender, at der er behov for skolelukninger, men hvilke skoler der skal lukkes, vil de ikke tage stilling til.

Opsummering:
Børne- og undervisningsudvalget i Hjørring Kommune freder skolerne de næste to år.